**GUVERNUL ROMÂNIEI**

****

**ORDONANȚĂ DE URGENȚĂ**

**privind modificarea Ordonanței de urgență a Guvernului nr. 35/2022 pentru aprobarea măsurilor necesare realizării campaniei naționale de împădurire și reîmpădurire prevăzute în Planul național de redresare și reziliență**

Având în vedere că, până la sfârșitul anului 2026, România are obligația să realizeze lucrări de împădurire și reîmpădurire pe o suprafață de 27.760 ha, în conformitate cu prevederile Planului Național de Redresare și Reziliență (PNRR),

ținând cont că în perioada 1990 - 2020 s-au realizat lucrări de împăduriri la nivel naţional pe suprafața de 387.000 ha, din care, în vederea creșterii suprafeţelor de pădure s-au realizat 47.000 ha împăduriri pe terenuri degradate și perdele forestiere de protecție, iar în ultimii ani suprafețele de terenuri agricole degradate împădurite au scăzut constant, de la 2.355 ha în anul 2014 la mai puțin de 200 ha în anul 2020,

luând în considerare necesitatea creşterii suprafeţei ocupată cu vegetaţie forestieră, în principal, pentru reabilitarea unor zone puternic afectate de fenomenele de eroziune de suprafață și eoliană, ca urmare a restrângerii sub limitele acceptabile a suprafeţei ocupate de vegetaţie forestieră,

apreciind că majorarea suprafeţelor de terenuri acoperite cu vegetație forestieră contribuie semnificativ la diminuarea efectului schimbărilor climatice, dar şi la adaptarea la acestea, prin sporirea stocării carbonului pe termen lung în structuri forestiere şi echilibrarea bilanţului naţional al emisiilor de gaze cu efect de seră,

având în vedere, țintele privind suprafețele ce trebuie împădurite, precum și faptul că lucrările de împădurire se realizează doar primăvara și toamna în perioade relativ scurte de timp, iar pregătirea în vederea realizării plantațiilor necesită durate mari, respectiv realizarea proiectului de împădurire care cuprinde analize de sol, cartări ale terenului, măsurători cadastrale, și altele asemenea,

având în vedere ritmul scăzut de împădurire a terenurilor din afara fondului forestier național, respectiv mai puțin de 200 ha în anul 2020 și necesitatea creșterii suprafețelor acoperite cu vegetație forestieră în vederea realizării obiectivelor din Planul Național de Redresare și Reziliență, este obligatorie realizarea unor intervenții legislative care să simplifice procedurile de împădurire a terenurilor din afara fondului forestier național,

considerând că neadoptarea prezentului act normativ în regim de urgență implică: amânarea corectării cadrului juridic existent şi implicit, ratarea perioadei optime de împădurire din primăvară, și pregătirea campaniei de toamnă, precum și blocarea împăduririi terenurilor din afara fondului forestier național, care va conduce la extinderea fenomenelor de torenţializare şi la apariția unor puternice degradări ale terenurilor, prin erodări şi alunecări, asociate şi cu alţi factori perturbatori, în zonele de deal, iar în regiunile de câmpie, apariția secetelor frecvente şi prelungite, a fenomenelor de deșertificare cu efecte negative asupra producţiei agricole şi asupra condiţiilor generale de mediu şi de viaţă și implicit la nerealizarea obiectivelor de împădurire și reîmpădurire înscrise în Planul Național de Redresare și Reziliență,

în considerarea faptului că, aceste elemente vizează interesul public şi constituie o situaţie de urgenţă şi extraordinară, a cărei reglementare nu poate fi amânată,

în temeiul art. 115 alin. (4) din Constituţia României, republicată,

Guvernul României adoptă **prezenta ordonanţă de urgenţă:**

**Articol unic.** – Ordonanța de urgență a Guvernului nr.35/2022 pentru aprobarea măsurilor necesare realizării campaniei naționale de împădurire și reîmpădurire prevăzute în Planul național de redresare și reziliență, publicată în Monitorul Oficial al României, Partea I, nr. 340 din 07 aprilie 2022, aprobată cu modificări și completări prin Legea nr. 236/2023, cu modificările şi completările ulterioare, se modifică după cum urmează:

1. **La articolul 3 alineatul (2) va avea următorul cuprins:**

„(2)Prima anuală prevăzută la alin.(1), se acordă în ultimul trimestru al fiecărui an, începând cu anul recepționării lucrărilor de plantare, în cuantum de 640 euro/an/ha, pentru o perioadă de 20 de ani, la cursul Băncii Naționale a României de la data de 1 ianuarie a anului în care se acordă, în baza unui raport care să confirme existența plantației realizate, întocmit de către Garda Forestieră competentă teritorial.”

**PRIM-MINISTRU**

**ION-MARCEL CIOLACU**